
ΘΕΜΑ : Εφαρμογή των διατάξεων του Ν. 2810/2000 (ΦΕΚ 61Α/9.3.2000)
              «Αγροτικές Συνεταιριστικές Οργανώσεις». 
 

  Για διευκόλυνση κατανόησης και εφαρμογής του Ν. 2810/2000 για τις Αγροτικές Συνεταιριστικές Οργανώσεις (Α.Σ.Ο.), παραθέτουμε κατωτέρω ανάλυση των κυριοτέρων ρυθμίσεων που διαλαμβάνονται στο νόμο αυτό και που αποτελούν καινοτομίες στην συνεταιριστική νομοθεσία της Χώρας μας.
  Η σύνταξη του παρόντος βασίστηκε και σε στοιχεία από την εισηγητική έκθεση του νέου Νόμου. 
  ΄Οσες διατάξεις δεν αναφέρονται στο παρόν θεωρήθηκαν ως σαφείς και πλήρως κατανοητές και ως εκ τούτου δεν χρήζουν ιδιαίτερης ανάλυσης και ερμηνείας αυτής της Εγκυκλίου. 
 

	Ι. ΓΕΝΙΚΑ


 

  Η ανάγκη εκσυγχρονισμού του θεσμικού πλαισίου που διέπει τους συνεταιρισμούς έχει σήμερα διαπιστωθεί σε παγκόσμιο επίπεδο. Η Ευρωπαϊκή ΄Ενωση διακρίνει στους θεσμούς κοινωνικής οικονομίας (συνεταιρισμοί, ταμεία αλληλασφάλισης, ενώσεις και ιδρύματα) έναν αξιόπιστο εταίρο στη μάχη κατά της ανεργίας, της κοινωνικής αποδιάρθρωσης και της ερήμωσης της υπαίθρου.  
  Σε πολλές χώρες δοκιμάζονται νέα σχήματα για την επιχειρηματική συγκρότηση των συνεταιρισμών, ώστε ν' αποτελέσουν αντίβαρο στο γιγαντισμό των επιχειρήσεων, που επιτυγχάνεται μέσω εξαγορών και συγχωνεύσεων.
  Με το νέο νόμο για τις Αγροτικές Συνεταιριστικές Οργανώσεις, επιδιώκεται η επανατοποθέτηση σε νέες και προσαρμοσμένες στη σημερινή αναγκαιότητα βάσεις λειτουργίας των αγροτικών συνεταιρισμών, καθόσον ο ελληνικός γεωργικός τομέας έχει δυνατότητες να καταστεί ανταγωνιστικός μέσω της συλλογικής δράσης, η οποία παράλληλα συμβάλλει στη διατήρηση των αγροτικών κοινωνιών και στην αποφυγή ερήμωσης της υπαίθρου.
  Η πρώτη θεσμοθέτηση των συνεταιρισμών έγινε με το Ν. 602/1915 επί κυβερνήσεως Ελευθερίου Βενιζέλου και με εισηγητή τον Υπουργό Εθνικής Οικονομίας Ανδρέα Μιχαλακόπουλο. Έφερε στην Ελλάδα το πρότυπο του Ευρωπαϊκού συνεταιρισμού, που είχε ήδη δοκιμαστεί σε ολόκληρη την Ευρώπη με εκπληκτικές επιδόσεις. Ο νόμος αυτός ίσχυσε μέχρι το 1979, οπότε και αντικαταστάθηκε με τον Ν. 921/79. Από τότε και μέχρι σήμερα θεσπίστηκαν οι νόμοι : α) 1257/82 για την αποκατάσταση της δημοκρατικής λειτουργίας των Συν/κών Οργανώσεων, β) Ν.1541/85 με τον οποίο καταργήθηκαν οι διατάξεις του Ν.921/79,  γ) 2169/93 με τον οποίο καταργήθηκε ο Ν.1541/85, δ) 2181/94 και 2538/97 οι οποίοι τροποποίησαν και συμπλήρωσαν το Ν. 2169/93 και ε) ο Ν. 2810/2000, με τον οποίο καταργείται κάθε διάταξη που αντίκειται στις διατάξεις του, ή που αναφέρεται και διέπει θέματα ρυθμιζόμενα ειδικά από αυτόν.
  Ο συνεταιριστικός θεσμός αποτελεί μία συγκεκριμένη και σε παγκόσμιο επίπεδο διαμορφωμένη μορφή οικονομικής δραστηριότητας. Υπόκειται σε συγκεκριμένους κανόνες, που διαφέρουν από τις άλλες μορφές οικονομικής δράσης και οι οποίοι συνδυάζουν την οικονομική αποτελεσματικότητα με την κοινωνική ευαισθησία. ΄Οπως χαρακτηριστικά έχει λεχθεί, οι συνεταιρισμοί αποτελούν ένα «οικονομικό σύστημα, με κοινωνικό περιεχόμενο».
  Η ευρεία ανάπτυξη των συνεταιρισμών ερμηνεύεται από το γεγονός ότι προσφέρουν υπηρεσίες που είναι αναγκαίες, χρήσιμες και επιθυμητές, οικονομικά και κοινωνικά. Από την οικονομική σκοπιά, οι συνεταιρισμοί αξιοποιούν τη διαπραγματευτική δύναμη και τις οικονομίες κλίμακας, που είναι αποτέλεσμα του μεγέθους που αποκτούν, με τη συσπείρωση των επιμέρους μικρών μονάδων. Εξασφαλίζουν έτσι την παρουσία στην αγορά των μικρών οικονομικών μονάδων, που θα είχαν αδρανοποιηθεί από την ανταγωνιστική δύναμη των μεγάλων επιχειρήσεων κεφαλαίου. Με την παρουσία τους αυτή διασφαλίζουν την απασχόληση και το εισόδημα των μελών τους, αλλά και την ουσιαστική λειτουργία του ανταγωνισμού στην αγορά, προς όφελος του κοινωνικού συνόλου.
  Από την κοινωνική σκοπιά, ο ρόλος των συνεταιρισμών είναι εξίσου σημαντικός. Το γεγονός ότι ο συνεταιριστικός θεσμός εισάγει δημοκρατικές διαδικασίες στην οικονομική ζωή, ο τρόπος με τον οποίο διανέμει οφέλη σ΄εκείνους που τα δημιουργούν, η καθιέρωση της υπεροχής του ανθρώπου έναντι του κεφαλαίου, η μέριμνα για τον κοινωνικό περίγυρο και για το περιβάλλον, αποτελούν αποδεικτικά στοιχεία της διαφορετικότητας του θεσμού και της συνεισφοράς του προς μια βιώσιμη, αειφορική ανάπτυξη.
  Ως θεσμός έχει παγκόσμια εξάπλωση. Ο συνεταιριστικός θεσμός στηρίζεται σε κοινούς κανόνες, που αποτελούν το καταστάλαγμα της παγκόσμιας εμπειρίας. Αφετηρία των κανόνων αυτών, που παραδοσιακά έχουν ονομαστεί «συνεταιριστικές αρχές», αποτέλεσαν οι κανόνες που καθιέρωσε ο καταναλωτικός συνεταιρισμός της πόλης Ροτσντέιλ (Rochdale) της Αγγλίας, το 1844.
  Η ευρεία διάδοση των συνεταιρισμών, κατέστησε αναγκαία τη συστηματοποίηση αρχικά των κανόνων αυτών, το 1937, στο συνέδριο της Διεθνούς Συνεταιριστικής ΄Ενωσης (I.C.A.- International Cooperative Alliance), στο Παρίσι. Στη συνέχεια και καθώς οι κοινωνικοοικονομικές συνθήκες δημιουργούσαν νέες ανάγκες και προβληματισμούς, οι συνεταιριστικές αρχές επαναδιατυπώθηκαν το 1966 στο συνέδριο της Βιέννης και το 1995 στο συνέδριο της I.C.A. του Μάντσεστερ. Με τις νεώτερες διατυπώσεις ο πυρήνας των λειτουργικών κανόνων παρέμεινε αυτούσιος, ενώ έγιναν χρήσιμες διευκρινήσεις.
  Με την ευκαιρία της αναδιατύπωσης των αρχών στο συνέδριο του Μάντσεστερ, δόθηκε για πρώτη φορά και ένας κοινά αποδεκτός ΟΡΙΣΜΟΣ του συνεταιρισμού, που έχει ως εξής : «Συνεταιρισμός είναι μια αυτόνομη ένωση προσώπων που συγκροτείται εθελοντικά για την αντιμετώπιση των κοινών οικονομικών, κοινωνικών και πολιτιστικών αναγκών και επιδιώξεών τους, διαμέσου μιας συνιδιόκτητης και δημοκρατικά διοικούμενης επιχείρησης».

  Στο ίδιο συνέδριο προσδιορίστηκαν οι ΑΞΙΕΣ στις οποίες στηρίζεται ο συνεταιριστικός θεσμός, ως εξής : «Οι συνεταιρισμοί στηρίζονται στις αξίες της αυτοβοήθειας, της αυτευθύνης, της δημοκρατίας, της ισότητας, της ισοτιμίας και της αλληλεγγύης. Ακολουθώντας την παράδοση των πρωτεργατών, τα μέλη των συνεταιρισμών στηρίζονται στις ηθικές αξίες της εντιμότητας, της διαφάνειας, της κοινωνικής υπευθυνότητας και της φροντίδας για τους άλλους».

  Οι συνεταιριστικές ΑΡΧΕΣ, που αποτελούν τις κατευθυντήριες γραμμές με τις οποίες οι συνεταιρισμοί θέτουν σε εφαρμογή τις αξίες τους, διατυπώθηκαν ως εξής :
  1η Αρχή : Εθελοντική και ελεύθερη συμμετοχή.
  2η Αρχή : Δημοκρατική διοίκηση εκ μέρους των μελών.
  3η Αρχή : Οικονομική συμμετοχή των μελών.
  4η Αρχή : Αυτονομία και ανεξαρτησία.
  5η Αρχή : Εκπαίδευση, πρακτική εξάσκηση και πληροφόρηση.
  6η Αρχή : Συνεργασία μεταξύ συνεταιρισμών.
  7η Αρχή : Ενδιαφέρον για την κοινότητα. 

  Το οικονομικό περιβάλλον στο οποίο καλούνται σήμερα να δραστηριοποιηθούν οι αγροτικοί συνεταιρισμοί, έχει ως κύριο χαρακτηριστικό τον οξύ ανταγωνισμό. Η παγκοσμιοποίηση της οικονομίας καθιστά αναγκαία την επιχειρηματική αποτελεσματικότητα ως όπλο για την επιβίωση και την ανάπτυξη. Η συντήρηση με τεχνητά μέσα, με επιδοτήσεις και προνόμια, μπορεί να ανακουφίζει προσωρινά, αλλά δεν μπορεί να αποτελεί αναπτυξιακή στρατηγική. Οι συνεταιρισμοί, ως ιδέα και ως εφαρμογή, αποτελούν ακριβώς φορείς που δημιουργούνται για την αύξηση της επιχειρηματικής αποτελεσματικότητας των μικρών και διάσπαρτων ατομικών εκμεταλλεύσεων. Επιδιώκουν να αποκτήσουν διαπραγματευτική δύναμη στην αγορά και να αξιοποιήσουν τις οικονομίες κλίμακας, που απολαμβάνει το μεγάλο επιχειρηματικό μέγεθος. Η διαφορά στη σημερινή εποχή είναι ότι αυτό που αποτελούσε μεγάλο μέγεθος στο παρελθόν, στα πλαίσια της εθνικής οικονομίας, είναι πλέον ανεπαρκές με τα κριτήρια της παγκοσμιοποιημένης οικονομίας. Οι συσπειρώσεις συνεταιριστικού χαρακτήρα για να είναι αποτελεσματικές, απαιτούν μεγέθη και μηχανισμούς που χαρακτηρίζονται από μεγάλη οικονομική επιφάνεια και επιχειρηματική ευελιξία.
  Ενόψει αυτών των απαιτήσεων, το πρόβλημα του ελληνικού γεωργικού τομέα είναι αρκετά σοβαρό. Παρά τις σοβαρές εκσυγχρονιστικές προσπάθειες, από απόψεως παραγωγικής τεχνικής και εξοπλισμού, το μέγεθος των παραγωγικών γεωργικών μονάδων παραμένει, από απόψεως γεωργικής έκτασης, το μικρότερο στην Ε.Ε.. Ενώ για τις περιπτώσεις όπως της Ελλάδας ο συνεταιριστικός θεσμός είναι εκείνος μέσω του οποίου αντιμετωπίζονται τα προβλήματα των μικρών μονάδων στην αγορά, οι αγροτικοί συνεταιρισμοί της Χώρας μας, βρίσκονται οικονομικά αποδυναμωμένοι και κοινωνικά αμφισβητούμενοι.
  Ανεξάρτητα από τα αίτια που δημιούργησαν τη σημερινή κατάσταση, το συμφέρον της Χώρας επιβάλλει την αξιοποίηση των ισχυρών πλεονεκτημάτων του συνεταιριστικού θεσμού, για τη στήριξη του γεωργικού τομέα και της αγροτικής ανάπτυξης.
  Παρενθετικά και προς άρση κάθε παρανόησης, χρειάζεται να λεχθεί ότι οι Ομάδες Παραγωγών δεν αποτελούν ξεχωριστό θεσμό. Ως Ομάδα Παραγωγών μπορεί να αναγνωριστεί κάθε νομικό πρόσωπο με εμπορική ιδιότητα (συνεταιρισμός ή εταιρεία), που έχει στο καταστατικό του τις καθοριζόμενες από τους σχετικούς κανονισμούς ιδιότητες και τηρεί τους προβλεπόμενους κανόνες. Οι οριζόντιες κοινοτικές ενισχύσεις ενθάρρυνσης της συλλογικής δράσης, που καθιερώθηκαν για ορισμένες χώρες ή περιοχές που παρουσίαζαν αδύναμες συλλογικές δραστηριότητες, ίσχυσαν και για ολόκληρη την Ελλάδα από την πλήρη ένταξή της στην Ε.Ο.Κ..

  Ο υπόψη νόμος για τους αγροτικούς συνεταιρισμούς, δεν επιδιώκει να αποτελέσει έναν ακόμη νόμο που να διέπει τις δραστηριότητές τους. Φιλοδοξεί να αποτελέσει τομή στα συνεταιριστικά πράγματα της Χώρας και να ανοίξει νέους ορίζοντες για το συνεταιριστικό θεσμό. Εγκαταλείποντας την παλιά λογική της λεπτομερειακής και δεσμευτικής ρύθμισης των συνεταιριστικών διαδικασιών, που στην ουσία πρόσθεταν δυσκολίες στη συνεταιριστική δραστηριότητα, εισάγει την επιχειρηματική λογική, ώστε οι συνεταιρισμοί να εμφανίζονται ως ανταγωνιστές, ομοειδών επιχειρήσεων επί «ίσοις όροις», στην αγορά.
  Για την κατάρτιση του Νόμου ελήφθησαν, υπόψη : 

· Η παράγραφος 5 του άρθρου 12 του Συντάγματος, που ορίζει ότι οι συνεταιρισμοί αυτοδιοικούνται κατά τους όρους του νόμου και του καταστατικού τους και τελούν υπό την προστασία και εποπτεία του Κράτους, υποχρεωμένου να μεριμνά για την ανάπτυξή τους. 
· Μια σειρά από εκθέσεις, θέσεις, δηλώσεις αρμοδίων διεθνών οργάνων στον τομέα των συνεταιρισμών. 
  Η σοβαρότητα του συνεταιριστικού θεσμού, η σημασία του για την εθνική οικονομία και για την ελληνική κοινωνία, ιδίως της υπαίθρου, και οι προσδοκίες που στηρίζονται στο θεσμό αυτόν από σημαντικό μέρος του πληθυσμού, δεν επέτρεψαν να υπεισέλθουν σ΄αυτό το νόμο αυτοσχεδιασμοί και διατάξεις σκοπιμότητας. Η ευθύνη έναντι των αδύνατων στρωμάτων της κοινωνίας, που κατά τεκμήριο χρησιμοποιούν το συνεταιριστικό θεσμό, όφειλε να βρει έκφραση σε διατάξεις φιλελεύθερες και προσαρμοσμένες στην ιδιαιτερότητα του θεσμού.
  Οι άξονες που διέπουν τον παρόντα νόμο είναι οι ακόλουθοι : 

· Είναι νόμος-πλαίσιο, ο οποίος περιλαμβάνει τις ελάχιστες αναγκαίες ρυθμίσεις και  αφήνει στα καταστατικά τις επιμέρους ρυθμίσεις, ώστε αυτές να προσιδιάζουν κάθε φορά στις ανάγκες των διαφόρων μορφών συνεταιρισμών και στις βλέψεις και επιλογές των μελών τους. 
· Δίνει προτεραιότητα στον επιχειρηματικό χαρακτήρα των συνεταιρισμών και στην εξυπηρέτηση των συμφερόντων των μελών τους. Οι συνεταιρισμοί δεν παύουν να έχουν μια σοβαρή κοινωνική διάσταση, που συνίσταται στις αρχές και στους κανόνες που ακολουθούν, αλλά δεν αποτελούν σε καμιά περίπτωση φορείς κοινωνικής πρόνοιας. Για τη δικαίωση της κοινωνικής τους διάστασης και για να μπορούν οι συνεταιρισμοί να ανταποκρίνονται στις προσδοκίες των μελών τους, οφείλουν να έχουν επιχειρηματική αποτελεσματικότητα. 
· Προς τούτοις θεσπίζεται για πρώτη φορά και η δυνατότητα ανάθεσης της ευθύνης της Διοίκησης της Α.Σ.Ο. σε εξειδικευμένους μάνατζερ. Παρέχει στους συνεταιρισμούς τη δυνατότητα ανταγωνισμού σε ισότιμη βάση, σε σύγκριση με άλλες νομικές μορφές επιχειρήσεων. Γενικά, υπάρχει η εντύπωση ότι οι συνεταιρισμοί απολαμβάνουν προνομιακή μεταχείριση από το κράτος. Σε αντίθεση με την εντύπωση αυτή, το προϋφιστάμενο θεσμικό πλαίσιο εμπεριείχε πολλούς περιορισμούς, τους οποίους ο νέος νόμος επιδιώκει να άρει. 
· Δημιουργεί τις αναγκαίες προϋποθέσεις για άντληση κεφαλαίων, δεδομένου ότι οι μέχρι τώρα χειρισμοί οδηγούσαν σχεδόν αποκλειστικά στον τραπεζικό δανεισμό. 
· Απλοποιεί και καθιστά λειτουργικές τις διαδικασίες συγχωνεύσεων, όπου αυτό είναι χρήσιμο και επιθυμητό από τα μέλη, με σκοπό τη δημιουργία μεγαλύτερων και ορθολογικά οργανωμένων επιχειρήσεων, παρέχοντας την δυνατότητα χορήγησης σημαντικών κινήτρων. 
· Λαμβάνει υπόψη την ιδιαιτερότητα του συνεταιριστικού θεσμού και ιδιαίτερα το γεγονός ότι, στις οικονομικές δοσοληψίες του συνεταιρισμού με τα μέλη του, επιχειρηματίες και πελάτες είναι τα ίδια πρόσωπα. 
· Ερμηνεύει με ευρύτητα το συνταγματικά καθιερωμένο δικαίωμα των συνεταιρισμών να αυτοδιοικούνται, παρέχοντας την ευχέρεια επιλογής του τρόπου διοίκησης και διαχείρισης των υποθέσεών τους, καθώς και θεσπίζοντας το ενιαίο ψηφοδέλτιο εκλογής των οργάνων διοίκησης. 
· Θεσμοθετεί για τους συνεταιρισμούς διαδικασίες ελέγχου ανάλογες με εκείνες που εφαρμόζονται στις εμπορικές εταιρείες, καταργώντας τα περιορισμένης αποτελεσματικότητας εποπτικά όργανα. 
· Καθιστά τις Γενικές Συνελεύσεις περισσότερο λειτουργικές, εφόσον αυτή είναι η επιδίωξη των ιδίων των μελών. 

  Τελικά, βασική κατεύθυνση του Νόμου είναι να δώσει στα μέλη των συνεταιρισμών ένα ευέλικτο και προσαρμοσμένο στις επιλογές τους εργαλείο, το οποίο να μπορούν να χρησιμοποιήσουν για το δικό τους συνεταιρισμό, τον οποίο να αντιλαμβάνονται ως τη δική τους επιχείρηση, την οποία διαχειρίζονται από κοινού και με δημοκρατικές διαδικασίες, για να απολαύσουν τα οφέλη που προκύπτουν από την επιτυχή και αποτελεσματική διαχείρισή της. Σε περίπτωση άστοχων επιλογών ή λανθασμένων ενεργειών, το βάρος της ευθύνης και τα όποια αρνητικά αποτελέσματα θα το φέρουν επίσης τα μέλη. 
 

    

	 

ΙΙ. ANAΛΥΤΙΚΑ ΚΑΤ΄ΑΡΘΡΟ


ΚΕΦΑΛΑΙΟ Α΄
Γενικές Διατάξεις
 

Άρθρο 1 

Ορισμός - Σκοπός - Νομική Μορφή - Διαβάθμιση - Δραστηριότητες 

  Στο άρθρο αυτό δίδεται ο ορισμός, ο σκοπός, η νομική μορφή, η διαβάθμιση και οι δραστηριότητες  των Αγροτικών Συνεταιριστικών Οργανώσεων (Α.Σ.Ο.). Ο ορισμός στο νόμο για την αγροτική συνεταιριστική οργάνωση είναι απολύτως εναρμονισμένος με τον ορισμό που ισχύει σε παγκόσμιο επίπεδο. Σύμφωνα με τον ορισμό αυτόν, αγροτική συνεταιριστική οργάνωση είναι αυτόνομη ένωση προσώπων, η οποία συγκροτείται εθελοντικά και επιδιώκει, με την αμοιβαία βοήθεια των μελών της, την  οικονομική, κοινωνική και πολιτιστική ανάπτυξη και προαγωγή τους, μέσω μιάς συνιδιόκτητης και  δημοκρατικά διοικούμενης επιχείρησης.

  Στο δεύτερο εδάφιο της παραγράφου 1 απαριθμούνται ενδεικτικά και άλλοι συνεταιρισμοί, οι  οποίοι σύμφωνα με το νόμο θεωρούνται ως αγροτικοί (αλιευτικοί, κτηνοτροφικοί, πτηνοτροφικοί, μελισσοκομικοί, σηροτροφικοί, δασικοί αγροτουριστικοί, αγροβιοτεχνικοί, οικοτεχνικοί και άλλοι  συνεταιρισμοί, οποιουδήποτε κλάδου της  αγροτικής οικονομίας).
  Ο Νόμος αποφεύγει  σκοπίμως να απαριθμήσει, έστω και ενδεικτικά, το είδος  των δραστηριοτήτων, που θα αναπτύξει ο Συνεταιρισμός για την επίτευξη του σκοπού του. Αυτό  συμβαίνει  διότι  πρέπει  να αφεθεί ελεύθερο το πεδίο, ώστε ο συνεταιρισμός να αναπτύξει τη δραστηριότητα του προς όλες τις κατευθύνσεις, που θεωρεί αναγκαίες για να ολοκληρώσει τον σκοπό του, αρκεί η δραστηριότητα αυτή να είναι επιτρεπτή  από την κείμενη νομοθεσία.
  Οι Α.Σ.Ο. όλων των βαθμίδων, (δηλαδή πρωτοβάθμιες, δευτεροβάθμιες και τριτοβάθμιες, καθώς και οι κοινοπραξίες τους (Κ.Α.Σ.Ο.), αποτελούν νομικά  πρόσωπα ιδιωτικού δικαίου και έχουν την εμπορική ιδιότητα.
Άρθρο 2
 

Περιφέρεια - Έδρα - Επωνυμία 

  Η Α.Σ.Ο. έχει περιφέρεια οριζόμενη από το καταστατικό της και έδρα τον Δήμο ή την Κοινότητα, όπου  είναι εγκατεστημένη η Διοίκησή της.
  Ο Νόμος καταργεί  πλέον κάθε περιορισμό, που υπήρχε σε προηγούμενους νόμους δίδοντας την δυνατότητα σε κάθε Α.Σ.Ο. να καθορίσει την περιφέρειά της ελεύθερα, ανεξάρτητα από διοικητικές ενότητες.
  Στοιχείο υποχρεωτικό της επωνυμίας της Α.Σ.Ο. είναι η ιδιότητά  της ως αγροτικής, η έδρα της, καθώς και η διάκρισή της από την επωνυμία άλλης Α.Σ.Ο., με την ίδια περιφέρεια και τον ίδιο σκοπό.
  Η επωνυμία χρησιμοποιείται υποχρεωτικά στις συναλλαγές και τις νομικές πράξεις της Α.Σ.Ο. Τα έντυπα της Α.Σ.Ο. αναφέρουν υποχρεωτικά την επωνυμία, την έδρα και τον αριθμό του φορολογικού της μητρώου.
ΚΕΦΑΛΑΙΟ Β΄
 

ΣΥΣΤΑΣΗ ΑΓΡΟΤΙΚΟΥ ΣΥΝΕΤΑΙΡΙΣΜΟΥ 

Άρθρο 3 

Όροι σύστασης- ΄Εγκριση - Καταχώρηση καταστατικού 

  Το άρθρο 3 αναφέρεται στον ελάχιστο αριθμό μελών, που απαιτούνται για τη σύσταση αγροτικού  συνεταιρισμού.
  Σε αντιδιαστολή με προηγούμενους νόμους , που όριζαν υψηλότερο αριθμό, ο νόμος επαναφέρει τον ελάχιστο αριθμό μελών του νόμου 602/1915, και ορίζει ως ελάχιστο αριθμό τα 7 ιδρυτικά μέλη.
  Προηγούμενα νομοθετήματα  χρησιμοποίησαν μεγαλύτερο αριθμό μελών στη διάταξη αυτή, για να  επιτύχουν τη δημιουργία μεγαλυτέρων συνεταιρισμών.
  Οι μεγαλύτεροι και επιχειρηματικά βιώσιμοι συνεταιρισμοί είναι πάντα το ζητούμενο. Πρωτεύει  όμως η βούληση των μελών να συνεργαστούν  και αυτό δεν επιτυγχάνεται με την πίεση του νομοθέτη προς αριθμητική διόγκωση. Η εθελοντική συσπείρωση μεγάλου αριθμού μελών, μπορεί να προέλθει μόνο από κατανόηση των πλεονεκτημάτων που συνδέονται με το μεγάλο επιχειρηματικό μέγεθος και όχι με την υποχρεωτική θέσπιση μεγάλου αριθμού μελών. Τέλος στις περιπτώσεις, που μιά Α.Σ.Ο. προτίθεται να λειτουργήσει π.χ. και ως ομάδα παραγωγών (Ο.Π.), μπορεί να ορίσει στο καταστατικό της ως ελάχιστο αριθμό μελών, εκείνον που προβλέπεται από τον οικείο Κανονισμό της Ε.Ε..
  Τα μέλη συντάσσουν και υπογράφουν το καταστατικό, το οποίο υποβάλλεται για έγκριση στο  αρμόδιο Ειρηνοδικείο της έδρας του συνεταιρισμού, από το εκλεγέν από τη Γενική Συνέλευση των  ιδρυτικών μελών, προσωρινό Διοικητικό Συμβούλιο.
  Το καταστατικό που εγκρίνεται από το Ειρηνοδικείο, το οποίο  δικάζει  κατά τη διαδικασία της εκούσιας δικαιοδοσίας, καταχωρείται στο Βιβλίο Μητρώου Αγροτικών Συνεταιρισμών, που τηρείται σ' αυτό, (το Ειρηνοδικείο).
  Αντίγραφο της εγκριτικής αποφάσεως και του καταστατικού αποστέλλεται με επιμέλεια της Γραμματείας του Δικαστηρίου στην Επόπτευσα  Αρχή (Υπουργείο Γεωργίας - Διεύθυνση Αγροτικού Συνεργατισμού  και Ομαδικών Δραστηριοτήτων).
Από της άνω καταχωρήσεως ο συνεταιρισμός θεωρείται ότι συστάθηκε και αποκτά νομική προσωπικότητα  και εμπορική ιδιότητα.
  Εάν το Ειρηνοδικείο απορρίψει την αίτηση εγκρίσεως του καταστατικού, χωρεί κατά της απορριπτικής απόφασης έφεση, σύμφωνα με τις διατάξεις της εκούσιας δικαιοδοσίας του Κώδικα Πολιτικής Δικονομίας.
  Η τροποποίηση του καταστατικού γίνεται κατά τρόπο ανάλογο προς την έγκριση του αρχικού καταστατικού.
Άρθρο 4
 

Τύπος - Περιεχόμενο Καταστατικού 

  Το  άρθρο αυτό αναφέρεται στον τύπο και στο περιεχόμενο του καταστατικού, η σύνταξη, του οποίου γίνεται όπως μέχρι σήμερα με ιδιωτικό έγγραφο.
Απαριθμούνται τα στοιχεία, τα οποία πρέπει υποχρεωτικά να γραφούν ή ρυθμιστούν στο καταστατικό και τα οποία τουλάχιστον, είναι:
Το ονοματεπώνυμο, πατρώνυμο ή επωνυμία και κατοικία ή έδρα των ιδρυτικών μελών.
Η επωνυμία, η έδρα και η περιφέρεια του συνεταιρισμού.
Ο σκοπός και οι δραστηριότητες του συνεταιρισμού.
Οι προϋποθέσεις εισόδου, εξόδου και διαγραφής των μελών καθώς και τα δικαιώματα και οι υποχρεώσεις αυτών.
Το ύψος της συνεταιρικής μερίδας, ο αριθμός των πρόσθετων υποχρεωτικών και των προαιρετικών μερίδων, που μπορεί να αποκτήσει το μέλος, ο τρόπος καταβολής της αξίας τους  και η διαδικασία απόδοσης των μερίδων.
Η έκταση ευθύνης των μελών.
Οι όροι σύγκλησης, λειτουργίας και οι αρμοδιότητες των οργάνων διοίκησης (Γενική Συνέλευση, Διοικητικό Συμβούλιο).
Ο καθορισμός των ελαχίστων ποσοστών επί των πλεονασμάτων χρήσεως για τον σχηματισμό αποθεματικών.
Η χρονική διάρκεια του συνεταιρισμού.
Ο ορισμός προσωρινής διοίκησης, για την έγκριση του καταστατικού και ο χρόνος σύγκλησης της πρώτης Γενικής Συνέλευσης, για την ανάδειξη των οργάνων διοίκησης.
Ο τρόπος ορισμού των ελεγκτών .
Η λύση και η εκκαθάριση του συνεταιρισμού.
  Το καταστατικό μπορεί επίσης να προβλέπει και να ρυθμίζει θέματα που δεν ρυθμίζονται με το νόμο.
ΚΕΦΑΛΑΙΟ Γ΄
 

Μέλη - Δικαιώματα - Υποχρεώσεις 

Άρθρο 5 

Μέλη 

  Το άρθρο 5 ορίζει ότι  μέλη του αγροτικού συνεταιρισμού μπορεί να γίνουν, τα φυσικά πρόσωπα, που έχουν συμπληρώσει το 18ο έτος  της ηλικίας τους (ενήλικοι) και είναι ικανοί για κάθε δικαιοπραξία. Δεν μπορεί να γίνουν μέλη όσοι τελούν υπό δικαστική ή νόμιμη απαγόρευση, ή δικαστική αντίληψη.
  Τα μέλη πρέπει να ασχολούνται σε οποιονδήποτε κλάδο της αγροτικής οικονομίας που εξυπηρετείται από τις δραστηριότητες του συνεταιρισμού, πληρούν τους όρους του καταστατικού του και αποδέχονται να χρησιμοποιούν τις υπηρεσίες του.
  Η διατύπωση αυτή οδηγεί στη συσπείρωση  όλων των ενδιαφερομένων  για τον ίδιο σκοπό, με τη χρησιμοποίηση των υπηρεσιών, που προσφέρει ο συνεταιρισμός. Ο συνεταιρισμός δεν αποκλείει κανέναν από εκείνους που μπορούν να  εξυπηρετηθούν από τις υπηρεσίες που προσφέρει, ούτε προβάλλει τεχνητά εμπόδια, εκτός εάν υπάρχει αντικειμενική αδυναμία να  το πράξει, όπως π.χ. χωρητικότητα των εγκαταστάσεων του κτλ..
Από την άλλη πλευρά, δεν μπορεί να γίνει μέλος συνεταιρισμού κάποιος που ενδέχεται να ασχολείται  με κάποιο κλάδο της αγροτικής οικονομίας, αλλά η δραστηριότητα του δεν σχετίζεται με τις δραστηριότητες  του συνεταιρισμού. Π.χ. Σε ένα συνεταιρισμό πωλήσεως ροδάκινων, δεν μπορεί να γίνει  δεκτός ένας κτηνοτρόφος, που η  δραστηριότητα του περιορίζεται στην εκτροφή ζώων. Δεν εμποδίζεται όμως αν, εκτός από την εκτροφή ζώων, παράγει και ροδάκινα.
  Εκτός από την προσαρμογή προς τις συνεταιριστικές αρχές , η διάταξη που ορίζει  ποιοί μπορούν να γίνουν μέλη, έχει λάβει υπόψη την πείρα, που έχει αποκτηθεί. Οι περιοριστικές διατάξεις των προγενέστερων νόμων, έδειξαν ότι όσο περισσότερο εξειδικεύονται οι προϋποθέσεις εγγραφής του  μέλους, τόσο αυξάνουν οι δυσκολίες στην εφαρμογή, εξαιτίας αδυναμίας αντικειμενικού ελέγχου, αλλά και λόγω διαχρονικής  αστάθειας των κριτηρίων.
  Η συμμετοχή ή όχι στον συνεταιρισμό  νομικών προσώπων, που  ασκούν αγροτική επιχείρηση, που  μπορεί να εξυπηρετηθεί από τις υπηρεσίες του συνεταιρισμού, αφήνεται να ρυθμίζεται κάθε φορά  από το καταστατικό  του συνεταιρισμού. Αυτό που προέχει κάθε φορά είναι η βούληση των μερών προς συνεργασία και όχι η επιβολή.
Άρθρο 6 

Εγγραφή - Αποχώρηση - Διαγραφή 

  Το Διοικητικό Συμβούλιο του Αγροτικού Συνεταιρισμού αποφασίζει αιτιολογημένα, για την αποδοχή ή όχι της αίτησης εγγραφής προσώπου, ως μέλους του συνεταιρισμού, εντός προθεσμίας που ορίζεται από το καταστατικό.
  Αν η αίτηση απορριφθεί, ή αν το Διοικητικό Συμβούλιο δεν αποφασίσει εντός της παραπάνω προθεσμίας, ο ενδιαφερόμενος μπορεί να προσφύγει εγγράφως στην πρώτη τακτική Γενική Συνέλευση, η οποία επιλαμβάνεται του αιτήματος και αποφασίζει οριστικά.
  Το καταστατικό ορίζει τα κωλύματα για την εγγραφή μέλους, καθώς και τους όρους και τις προϋποθέσεις αποχώρησης και διαγραφής του, την ελάχιστη χρονική διάρκεια της παραμονής του και τους όρους και το χρόνο απόδοσης των συνεταιρικών μερίδων.
  Τα ίδια τα μέλη  είναι σε θέση καλύτερα από κάθε άλλον  να ρυθμίσουν τα θέματα αυτά, με τρόπο που εξυπηρετεί τους σκοπούς του συνεταιρισμού τους. Αν π.χ. ο  συνεταιρισμός ενδιαφέρεται  να αναγνωριστεί ως Ομάδα Παραγωγών (Ο.Π.) και για τον σκοπό αυτό  απαιτείται ορισμένη χρονική δέσμευση των μελών, αυτή η δέσμευση,  ή μεγαλύτερη, μπορεί να προβλεφθεί  στο καταστατικό. Για την απόκτηση της ιδιότητας του μέλους απαιτείται εκτός της υποβολής αίτησης  εγγραφής και η καταβολή της συνεταιρικής μερίδας, κατά τους όρους του καταστατικού. 

Άρθρο 7
Δικαιώματα και υποχρεώσεις μελών
 

  Τα δικαιώματα και οι υποχρεώσεις των μελών προς τον αγροτικό συνεταιρισμό ορίζονται από το καταστατικό, στο οποίο όμως πρέπει υποχρεωτικά να περιλαμβάνονται ορισμένες ρυθμίσεις οι οποίες απαριθμούνται στο νόμο και αφορούν την συμμετοχή των μελών στις Γενικές Συνελεύσεις του συνεταιρισμού, το δικαίωμα   του εκλέγειν και εκλέγεσθαι, την συμμετοχή στην διανομή των πλεονασμάτων της διαχειριστικής   χρήσεως, τη συμμετοχή του μέλους στις δραστηριότητες και στις συναλλαγές του συνεταιρισμού και τη συμμόρφωση προς τις αποφάσεις των συλλογικών οργάνων του συνεταιρισμού, τους όρους του καταστατικού και του εσωτερικού κανονισμού λειτουργίας του.
  Με την παράγραφο 2 δίνεται η δυνατότητα επιλογής  κυρώσεων, οι οποίες θα  προβλεφθούν στο καταστατικό  για την περίπτωση, που  το μέλος δεν εκπληρώσει τις προς τον συνεταιρισμό υποχρεώσεις  του. Οι κυρώσεις  αυτές μπορεί να είναι προφανώς πέραν εκείνης της διαγραφής  του μέλους. 

ΚΕΦΑΛΑΙΟ Δ΄ 

Σχέσεις μελών - συνεταιρισμού 

Άρθρο 8 

Συνεταιρική μερίδα
  Το άρθρο 8 καθορίζει την έννοια της συνεταιρικής μερίδας, σαν όρο που εκφράζει τη συμμετοχή   του μέλους στο κεφάλαιο του συνεταιρισμού. Αποτελεί την αφετηρία για τον σχηματισμό του  κεφαλαίου της συνεταιριστικής οργάνωσης. Το ύψος της συνεταιρικής μερίδας αφήνεται να το ορίζει το  καταστατικό. Οι συνεταιρισμοί, που  φιλοδοξούν να αναπτύξουν σημαντικές δραστηριότητες θα χρειαστεί να διαθέτουν και αξιόλογα ίδια κεφάλαια. Διαφορετικά, οι αναπτυξιακές τους δυνατότητες θα είναι περιορισμένες και οι οικονομικές  σχέσεις με τους πιστωτές τους θα δυσχεραίνονται.
  Επειδή η ανάγκη για κεφάλαια είναι σήμερα περισσότερο, παρά ποτέ πιεστική, το καταστατικό του συνεταιρισμού μπορεί να προβλέπει την απόκτηση από τα μέλη πρόσθετων υποχρεωτικών μερίδων, ο αριθμός των οποίων, να συναρτάται με το ύψος των συναλλαγών με την οργάνωσή τους.
  Στην περίπτωση που το καταστατικό καθιερώσει τις πρόσθετες  συνεταιρικές μερίδες με βάση το  ύψος των συναλλαγών αλλά , όπως θα διαπιστωθεί στη συνέχεια, και για τη διανομή των πλεονασμάτων, είναι ανάγκη να προσδιορισθεί η έννοια της συναλλαγής των μελών με τον συνεταιρισμό.
  Στην έννοια της συναλλαγής περιλαμβάνεται το άθροισμα της αξίας των προϊόντων των  εφοδίων  και των υπηρεσιών που παρέχονται στα μέλη από το συνεταιρισμό, καθώς και τα προϊόντα που διαθέτουν σ' αυτόν ή μέσω αυτού σε τρίτους. Στην περίπτωση αυτή το καταστατικό ορίζει τις ψήφους  που αντιστοιχούν  στις πρόσθετες μερίδες. Ο συνολικός αριθμός των ψήφων στις πρωτοβάθμιες συνεταιριστικές οργανώσεις  δεν μπορεί, σε καμιά περίπτωση, να υπερβεί τις τρεις (3).
  Εκτός από τις πρόσθετες (μερίδες), μπορεί να προβλέπεται από το καταστατικό, με σκοπό την περαιτέρω ενίσχυση της κεφαλαιακής βάσης του συνεταιρισμού και η απόκτηση από τα μέλη, τους εργαζόμενους  στο συνεταιρισμό και τρίτους, προαιρετικών μερίδων. Οι όροι  και οι προϋποθέσεις για την απόκτηση των  προαιρετικών αυτών μερίδων, καθώς και τα τυχόν υπέρ αυτών προνόμια  ορίζονται στο καταστατικό. Οι προαιρετικές μερίδες δεν  παρέχουν στον κάτοχό τους δικαίωμα ψήφου.
  Καινοτομία επίσης του νόμου αποτελεί η δυνατότητα που παρέχει στο καταστατικό να ορίζει ότι οι υποχρεωτικές μερίδες είναι έντοκες. Εάν τα μέλη υιοθετήσουν αυτή την επιλογή, θα  ενθαρρυνθούν να καταθέτουν μερίδες μεγαλυτέρου ύψους , εφόσον το κεφάλαιο που θα  καταθέτουν  δεν θα εξανεμίζεται με την μείωση της αγοραστικής  αξίας του, στην πορεία του χρόνου. Το  καταστατικό επίσης θα ορίζει τον χρόνο και τον τρόπο απόδοσης των  τόκων.
  Η μεταβολή (αύξηση ή μείωση) της συνεταιρικής μερίδας, γίνεται με απόφαση της Γενικής Συνέλευσης.
  Η μεταβίβαση  της συνεταιρικής μερίδας, εάν αυτό δεν απαγορεύεται από το καταστατικό, γίνεται με απόφαση του Διοικητικού Συμβουλίου του συν/σμού, σε πρόσωπο που έχει  τις προϋποθέσεις να γίνει μέλος (του συν/σμού).
  Σε περίπτωση θανάτου  του μέλους, η μερίδα μεταβιβάζεται σε κληρονόμο  που έχει τις προϋποθέσεις να γίνει μέλος, ή αποδίδεται στους κληρονόμους στο τέλος της χρήσης, στην ονομαστική της αξία, όπως τυχόν έχει προσαυξηθεί ή μειωθεί ανάλογα, όταν υπάρχει ζημία. 

Άρθρο  9 

Ευθύνη και υποχρεώσεις των μελών προς τρίτους 

  Η ευθύνη των μελών  του αγροτικού  συνεταιρισμού για τις υποχρεώσεις αυτού  προς τρίτους περιορίζεται στο όριο, το οποίο θα ορισθεί από το καταστατικό. Η ευθύνη είναι επικουρική , διότι  ανακύπτει μόνο όταν ο ίδιος ο συνεταιρισμός αδυνατεί αντικειμενικά να ανταποκριθεί προς τις  υποχρεώσεις του. Η έννοια της ευθύνης συνδέεται μόνο με τις υποχρεωτικές και τις πρόσθετες μερίδες  και όχι με τις προαιρετικές.
  Αποκλείεται, ως μέσον εκτέλεσης, η προσωπική κράτηση των συνεταίρων για τα χρέη του συνεταιρισμού.                                                       

                                ΚΕΦΑΛΑΙΟ Ε' 

ΔΙΟΙΚΗΣΗ ΤΩΝ ΑΓΡΟΤΙΚΩΝ ΣΥΝΕΤΑΙΡΙΣΤΙΚΩΝ ΟΡΓΑΝΩΣΕΩΝ 

΄Αρθρο 10 

Γενική Συνέλευση - Αρμοδιότητες - Σύγκληση 

  Η Γενική Συνέλευση συγκροτείται από τα μέλη του συνεταιρισμού, τα οποία έχουν εκπληρώσει όλες τις ληξιπρόθεσμες οικονομικές τους υποχρεώσεις προς τον συνεταιρισμό.
  Με τη διάταξη αυτή αποκλείονται από την συμμετοχή τους στις εργασίες και στη λήψη αποφάσεων από τη Γενική Συνέλευση τα ασυνεπή προς τις υποχρεώσεις τους μέλη, για να μη επηρεάζουν με την ψήφο τους αποφάσεις που αφορούν στα συνεπή μέλη.
Στην παρ. 2 του άρθρου αναφέρονται οι αποκλειστικές αρμοδιότητες της Γενικής Συνέλευσης. Η Γενική Συνέλευση αποφασίζει και για κάθε θέμα, για το οποίο δεν προβλέπεται άλλο αρμόδιο όργανο.
  Η διαδικασία σύγκλησης της Γενικής Συνέλευσης και διεύθυνσης των εργασιών της, ρυθμίζεται από το καταστατικό.
  Η Γενική Συνέλευση διακρίνεται σε Τακτική και Έκτακτη.
  Η Γενική Συνέλευση συγκαλείται από το Διοικητικό Συμβούλιο σε τακτική σύνοδο μία φορά το χρόνο και συνεδριάζει στην έδρα του συνεταιρισμού μέσα σε έξι (6) το πολύ μήνες από τη λήξη της χρήσεως.
  Το Διοικητικό Συμβούλιο μπορεί να συγκαλεί έκτακτη Γενική Συνέλευση για λόγους, που προβλέπονται από το νόμο ή το καταστατικό, ή όταν αυτό επιβάλλεται από το συμφέρον του συνεταιρισμού.
  Επίσης το ένα πέμπτο (1/5) των μελών του συνεταιρισμού μπορεί να ζητήσει από το Διοικητικό Συμβούλιο τη σύγκληση έκτακτης Γενικής Συνέλευσης, αναφέροντας υποχρεωτικά στην αίτησή του τα προς συζήτηση θέματα.
  Αν το Διοικητικό Συμβούλιο δεν συγκαλέσει τη Γενική Συνέλευση μέσα σε είκοσι (20) ημέρες από την υποβολή της αίτησης, τα παραπάνω μέλη έχουν το δικαίωμα σύγκλησής της. 

΄Αρθρο 11 

Απαρτία 

  Απαρτία υπάρχει όταν κατά την έναρξη της συνεδρίασης τα παρόντα μέλη, που έχουν δικαίωμα ψήφου εκπροσωπούν πλέον του ½ του συνόλου των ψήφων. Αν δεν επιτευχθεί απαρτία, η Γενική Συνέλευση συνέρχεται μετά μία εβδομάδα και έχει απαρτία οποιοσδήποτε και αν είναι ο αριθμός των ψήφων που εκπροσωπούνται.
  Για τα πλέον σημαντικά για τον συνεταιρισμό θέματα, όπως η μεταβολή του σκοπού, η συγχώνευση με άλλον συνεταιρισμό ή η μετατροπή και η διάλυση του συνεταιρισμού, προβλέπεται η ύπαρξη αυξημένης απαρτίας, τόσο κατά την πρώτη (2/3), όσο και κατά την επαναληπτική (1/2).
  Το καταστατικό μπορεί να ορίζει και άλλα συγκεκριμένα θέματα, στα οποία για τη λήψη αποφάσεων, απαιτείται η παραπάνω αυξημένη απαρτία. 

΄Αρθρο 12 

Απόφαση 

  Οι αποφάσεις στη Γενική Συνέλευση λαμβάνονται με απόλυτη πλειοψηφία των ψήφων, που εκπροσωπούνται σ' αυτή και, όπως είναι επόμενο, δεσμεύουν όλα τα μέλη ανεξαιρέτως, έστω και αν διαφωνούν ή ήταν απόντα κατά τη λήψη της απόφασης. Αυξημένη πλειοψηφία δύο τρίτων (2/3) των ψήφων απαιτείται για τα θέματα για τα οποία απαιτείται και αυξημένη απαρτία, δηλαδή για τη μεταβολή του σκοπού του συνεταιρισμού, τη συγχώνευση με άλλον συνεταιρισμό, τη μετατροπή και για τη διάλυση του συνεταιρισμού. Πέραν αυτών, αφήνεται στο καταστατικό να ορίσει και άλλα θέματα για τα οποία απαιτείται αυξημένη πλειοψηφία.
  Η παράγραφος 3 του άρθρου, ορίζει τα θέματα, για τα οποία απαιτείται μυστική ψηφοφορία. Αυτά είναι οι αρχαιρεσίες, η απαλλαγή από την ευθύνη των μελών του Διοικητικού Συμβουλίου, η έγκριση του ισολογισμού, του απολογισμού και του πίνακα αποτελεσμάτων χρήσης, καθώς και η ψηφοφορία επί προσωπικών θεμάτων. Η ίδια παράγραφος ρυθμίζει και το θέμα της μη απαλλαγής από την ευθύνη των μελών του Διοικητικού Συμβουλίου, ή μη έγκρισης του ισολογισμού, του απολογισμού και του πίνακα αποτελεσμάτων χρήσης.  Στην περίπτωση αυτή, η Γενική Συνέλευση, μετά από ακρόαση της έκθεσης των ελεγκτών αποφασίζει, στην ίδια συνεδρίαση, για την ανάκληση ή μη των μελών του Διοικητικού Συμβουλίου.  Εφόσον αποφασιστεί ανάκληση η Γενική Συνέλευση στην ίδια συνεδρίαση εκλέγει προσωρινό διοικητικό συμβούλιο, το οποίο υποχρεούται εντός 20 ημερών να συγκαλέσει τη Γενική Συνέλευση των μελών, με θέμα την εκλογή νέου Διοικητικού Συμβουλίου.
  Σύμφωνα με την παρ. 4, τα μέλη του Διοικητικού Συμβουλίου δικαιούνται να μετέχουν στην ψηφοφορία στα θέματα απαλλαγής από την ευθύνη τους μόνο με τις ψήφους που διαθέτουν. Δηλαδή δεν μπορούν στην περίπτωση αυτή να εκπροσωπούν και άλλους συνεταίρους.
΄Αρθρο 13 

Προσβολή αποφάσεων Γενικών Συνελεύσεων. 

  Οι αποφάσεις της Γενικής Συνέλευσης, που αντιβαίνουν στο νόμο και στο καταστατικό είναι άκυρες.  Η ακυρότητα κηρύσσεται από το Μονομελές Πρωτοδικείο, μετά από αίτηση κάθε μέλους ή τρίτου, που έχει έννομο συμφέρον, εντός προθεσμίας είκοσι (20) ημερών από τη λήψη της απόφασης.  Η απόφαση αυτή υπόκειται σε έφεση. 

΄Αρθρο 14 

Διοικητικό Συμβούλιο 

  Το Διοικητικό Συμβούλιο εκλέγεται από τη Γενική Συνέλευση για θητεία, που ορίζεται από το καταστατικό, μεταξύ δύο και τεσσάρων ετών. Ο αριθμός των μελών του Διοικητικού Συμβουλίου ορίζεται επίσης από το καταστατικό, είναι περιττός και όχι μικρότερος από 3 μέλη.
  Αν τρείς (3) μήνες πριν από την εκλογή των μελών του Διοικητικού Συμβουλίου, ο αριθμός του τακτικού προσωπικού του συνεταιρισμού είναι μεγαλύτερος από είκοσι (20), στο Διοικητικό Συμβούλιο μετέχει, ως επιπλέον μέλος του, εκπρόσωπος του παραπάνω προσωπικού. Ο εκπρόσωπος αυτός συμμετέχει με δικαίωμα ψήφου μόνο σε θέματα προσωπικού.
  Το Διοικητικό Συμβούλιο εκπροσωπεί το συνεταιρισμό δικαστικώς και εξωδίκως. Την εκπροσώπησή του αυτή μπορεί να την αναθέτει στον Πρόεδρο, σε άλλο μέλος του, ή στο Γενικό Διευθυντή (Μάνατζερ). Επίσης μπορεί να αναθέτει την άσκηση αρμοδιοτήτων του σε μέλος του, σε στέλεχος ή σε υπάλληλο του συνεταιρισμού.
  Το καταστατικό μπορεί να προβλέπει τη δυνατότητα ορισμού, από το Διοικητικό Συμβούλιο, Γενικού Διευθυντή (Μάνατζερ), στον οποίο να αναθέτει, με σύμβαση διαχείρισης, την μερική ή ολική άσκηση των εξουσιών και αρμοδιοτήτων του Διοικητικού Συμβουλίου, πλην εκείνων που κατά το νόμο ή το καταστατικό απαιτούν συλλογική ενέργεια. Τα σχετικά με τη σύμβαση διαχείρισης υπόκεινται σε προηγούμενη έγκριση από τη Γενική Συνέλευση.
  Η δυνατότητα που παρέχει ο νόμος στο καταστατικό για την εκχώρηση των αρμοδιοτήτων σε Γενικό Διευθυντή (Μάνατζερ), αποβλέπει στη διευκόλυνση των συνεταιριστικών επιχειρήσεων να χρησιμοποιούν έμπειρα επαγγελματικά στελέχη, τα οποία θα διαχειρίζονται τις υποθέσεις της συνεταιριστικής επιχείρησης με ταχύτητα, ευελιξία και ειδική κατάρτιση, ώστε να ισχυροποιείται η ανταγωνιστικότητά τους στην αγορά. Στην περίπτωση που οι διοικήσεις θα αξιοποιήσουν αυτή τη δυνατότητα, η διαχείριση θα γίνεται υπό την επίβλεψη του Διοικητικού Συμβουλίου, το οποίο θα τηρείται ενήμερο, σύμφωνα με τους όρους της σύμβασης διαχείρισης. Οι συνεταιρισμοί σήμερα, ως επιχειρηματικές - οικονομικές μονάδες, έχουν την ανάγκη να προσφύγουν όλο και περισσότερο στη στήριξη των επιχειρηματικών τους πρωτοβουλιών από ειδικευμένα στελέχη, στα οποία παρέχουν εκτεταμένες αρμοδιότητες και από τα οποία ζητούν αντίστοιχες ευθύνες.
  Το Διοικητικό Συμβούλιο αποφασίζει με την απόλυτη πλειοψηφία των παρόντων μελών. Σε περίπτωση ισοψηφίας δεν προβλέπεται να υπερισχύει η ψήφος του προέδρου, όπως σε προηγούμενους νόμους, διότι μια τέτοια διάταξη, παρά το ότι ίσως θα διευκόλυνε τη λήψη αποφάσεων, έχει κριθεί ως μη σωστή, διότι παραβιάζει την ισοδυναμία των ψήφων. 

΄Αρθρο 15 

Αρχαιρεσίες 

  Η εκλογή των μελών του Διοικητικού Συμβουλίου διενεργείται από Εφορευτική Επιτροπή με μυστική ψηφοφορία και με ενιαίο ψηφοδέλτιο στο οποίο αναγράφονται οι υποψήφιοι με αλφαβητική σειρά. Ο αριθμός των σταυρών προτίμησης καθορίζεται υποχρεωτικά από το καταστατικό και δεν μπορεί να είναι μεγαλύτερος από το μισό του αριθμού των μελών του Διοικητικού Συμβουλίου. Εκλέγονται εκείνοι που συγκεντρώνουν τις περισσότερες ψήφους και οι υπόλοιποι θεωρούνται επιλαχόντες, κατά τη σειρά του αριθμού ψήφων που έλαβαν. 
  Είναι χαρακτηριστικό του νόμου ότι δεν περιέχει διάταξη σχετική με την εκλογή Εποπτικού Συμβουλίου, όπως συνέβαινε με όλους τους προηγούμενους νόμους. Αυτό δεν αποτελεί παράλειψη, αλλά αναγνώριση μιας πραγματικότητας. Με την πολυπλοκότητα που απέκτησαν σήμερα οι οικονομικές δοσοληψίες και οι νομοθετικές ρυθμίσεις, είναι πρακτικά δυσχερές και εξειδικευμένο το έργο ενός Εποπτικού Συμβουλίου, αφού απαιτεί τη σύμπραξη ειδικών. Ο ελεγκτικός μηχανισμός που προβλέπεται από το νόμο, κρίνεται κατάλληλος και επαρκής για τη διασφάλιση των συμφερόντων των μελών.
  Εξάλλου, στις περισσότερες Ευρωπαϊκές Χώρες και για όλες τις κατηγορίες των συνεταιρισμών  - όχι μόνο των αγροτικών - ο έλεγχος νομιμότητας και διαχειριστικής τάξεως, διενεργείται από εξειδικευμένα όργανα. 
ΚΕΦΑΛΑΙΟ ΣΤ'
 

ΕΠΟΠΤΕΙΑ - ΕΛΕΓΧΟΣ 

΄Αρθρο 16 

Κρατική Εποπτεία 

  Η εποπτεία αναφέρεται στη σύννομη λειτουργία και στην υποβοήθηση του έργου των Αγροτικών Συνεταιριστικών Οργανώσεων.  Στην εποπτεία περιλαμβάνονται μεταξύ άλλων η τήρηση των διατάξεων των νόμων και του καταστατικού, η εφαρμογή των αποφάσεων της Γενικής Συνέλευσης, η εξακρίβωση της καταβολής της αξίας των συνεταιρικών μερίδων ή των άλλων οικονομικών υποχρεώσεων των μελών, καθώς και η εξακρίβωση της αληθείας του ισολογισμού, των λοιπών ετήσιων οικονομικών καταστάσεων και των τηρούμενων βιβλίων.
  Η εποπτεία των Αγροτικών Συνεταιριστικών Οργανώσεων ασκείται από τον Υπουργό Γεωργίας, ή από εξουσιοδοτημένα από αυτόν όργανα του Υπουργείου Γεωργίας. Μπορεί επίσης να ανατίθεται, με απόφαση του Υπουργού Γεωργίας και σε Ορκωτούς Ελεγκτές, ή σε ελεγκτές πτυχιούχους ανωτάτων σχολών, με άδεια άσκησης οικονομολογικού επαγγέλματος, από το Οικονομικό Επιμελητήριο Ελλάδος, σύμφωνα με τις διατάξεις του άρθρου 2 του Π.Δ. 475/1991.
  Εξειδίκευση του εύρους, του περιεχομένου, του τρόπου άσκησης, των οργάνων, των υποχρεώσεων των εποπτευομένων οργανώσεων και των ευθυνών των εποπτικών οργάνων, θα γίνει με Προεδρικό Διάταγμα, που θα εκδοθεί με πρόταση του Υπουργού Γεωργίας. Συναφή θέματα και λεπτομέρειες θα ρυθμισθούν με Αποφάσεις του Υπουργού Γεωργίας. Καταργείται η εκλογή μελών Εποπτικού Συμβουλίου. 

΄Αρθρο 17 

΄Ελεγχος 

  Οι διατάξεις για  τον έλεγχο των Α.Σ.Ο. που θεσπίζονται με το νέο νόμο, είναι τελείως διαφορετικές από τις διατάξεις προηγούμενων νόμων, που θέσπιζαν ιδιαίτερο όργανο ελέγχου, το Σώμα Ειδικών Ελεγκτών Αγροτικών Συνεταιριστικών Οργανώσεων.
  Ο έλεγχος, με βάση τις διατάξεις του νέου νόμου, είναι διαχειριστικός, λογιστικός και οικονομικός και ασκείται : 

α) Στις Α.Σ.Ο., για τις οποίες συντρέχουν οι προϋποθέσεις ελέγχου των Ανωνύμων     Εταιριών, με βάση τα προς εκτέλεση του κ.ν. 2190/1920 εκδοθέντα ή εκδοθησόμενα      προεδρικά διατάγματα ή υπουργικές αποφάσεις, από μέλη των Ορκωτών Ελεγκτών,     σύμφωνα με τις διατάξεις του ίδιου νόμου, όπως κάθε φορά ισχύει.
β) Στις λοιπές Α.Σ.Ο., από Ορκωτούς Ελεγκτές ή από Ελεγκτές πτυχιούχους Ανωτάτων Σχολών που έχουν άδεια άσκησης οικονομολογικού επαγγέλματος από το Οικονομικό Επιμελητήριο Ελλάδας, σύμφωνα με τις διατάξεις του άρθρου 2 του π.δ. 475/1991. 

  Ο τρόπος ελέγχου που επιλέγεται από το νόμο, οι σχετικές διατάξεις του οποίου είναι σαφείς και κατανοητές, αποσκοπεί αφενός στην κατοχύρωση των μελών που κατά κανόνα δεν είναι σε θέση να σχηματίζουν ιδία αντίληψη για τη διαχειριστική και λογιστική τάξη της συνεταιριστικής οργάνωσης και αφετέρου για την τοποθέτηση σε ενιαία ελεγκτική βάση των Αγροτικών Συνεταιριστικών Οργανώσεων και των άλλων ειδών επιχειρήσεων.
ΚΕΦΑΛΑΙΟ Ζ΄
 

ΟΙΚΟΝΟΜΙΚΗ ΔΙΑΧΕΙΡΙΣΗ 

΄Αρθρο 18 

Διαχειριστική χρήση 

  Η διαχειριστική χρήση είναι δωδεκάμηνη, με εξαίρεση την πρώτη, που μπορεί να διαρκεί μέχρι 24 μήνες. Κατά τη λήξη της χρήσης κλείνονται και ισολογίζονται τα βιβλία της συνεταιριστικής οργάνωσης, ενεργείται απογραφή της περιουσίας και καταρτίζονται ο ισολογισμός και ο λογαριασμός «Αποτελέσματα Χρήσης», με σκοπό την παρουσίασή τους στην ετήσια τακτική Γενική Συνέλευση. Επίσης το Διοικητικό Συμβούλιο συντάσσει πρόγραμμα δράσης και ανάπτυξης για την επόμενη χρήση, καθώς και τον σχετικό προϋπολογισμό. 

΄Αρθρο 19 

Διαχειριστικό υπόλοιπο - πλεονάσματα - κέρδη 

  Ως διαχειριστικό υπόλοιπο της χρήσης ορίζεται η διαφορά μεταξύ ακαθάριστων εσόδων αφενός και παντός είδους δαπανών, ζημιών, αποσβέσεων και τόκων των υποχρεωτικών και προαιρετικών μερίδων (αν προβλέπονται), αφετέρου. Το διαχειριστικό αυτό υπόλοιπο συντίθεται από δύο μέρη, τα πλεονάσματα και τα κέρδη. Ως πλεονάσματα ορίζονται τα προερχόμενα από τις συναλλαγές της συνεταιριστικής οργάνωσης με τα μέλη της. Το υπόλοιπο συνιστά τα κέρδη.  Το περιεχόμενο της έννοιας συναλλαγές (άρθρο 8 του νόμου) περιλαμβάνει το άθροισμα της αξίας των προϊόντων, των εφοδίων και των υπηρεσιών που παρέχονται στα μέλη από το συνεταιρισμό καθώς και των προϊόντων που διαθέτουν ( τα μέλη ) σε αυτόν, ή μέσω αυτού σε τρίτους.
  Το καταστατικό μπορεί να προβλέπει συμμετοχή των προαιρετικών μερίδων στα πλεονάσματα ή στα κέρδη, ή και στα δύο. Στην περίπτωση αυτή, τα ποσά που αναλογούν αφαιρούνται πριν από οποιαδήποτε άλλη χρησιμοποίηση των πλεονασμάτων και των κερδών.
  Κατά τα λοιπά οι διατάξεις του άρθρου είναι σαφείς και δεν χρήζουν περαιτέρω ερμηνείας. 

΄Αρθρο 20 

Τηρούμενα βιβλία 

  Το άρθρο 20 αναφέρεται στα τηρούμενα από τους συνεταιρισμούς βιβλία, μεταξύ των οποίων και όσα προβλέπεται από τον Κώδικα Βιβλίων και Στοιχείων και τα οποία θεωρούνται από την αρμόδια Δ.Ο.Υ..
ΚΕΦΑΛΑΙΟ Η΄
ΣΥΓΧΩΝΕΥΣΗ - ΜΕΤΑΤΡΟΠΗ - ΠΤΩΧΕΥΣΗ - ΔΙΑΛΥΣΗ - ΕΚΚΑΘΑΡΙΣΗ 

΄Αρθρο 21 

Συγχώνευση - Διαδικασία - Μετατροπή 

  Το άρθρο αυτό ορίζει τη διαδικασία συγχώνευσης Αγροτικών Συνεταιριστικών Οργανώσεων του αυτού βαθμού, με σύσταση νέας συνεταιριστικής οργάνωσης, ή με απορρόφηση μίας ή περισσότερων, από άλλη υφιστάμενη. Η διαδικασία που καθορίζεται προβλέπει αποφάσεις των Γενικών Συνελεύσεων, αποτίμηση της αξίας των περιουσιακών στοιχείων από επιτροπή εμπειρογνωμόνων, τρόπο προσαρμογής των μερίδων που υπολείπονται του ύψους της συνεταιρικής μερίδας της νέας οργάνωσης, έγκριση του νέου καταστατικού και εκλογή του νέου Διοικητικού Συμβουλίου. Σύμφωνα με την παρ. 9, οι Αγροτικές Συνεταιριστικές Οργανώσεις που συγχωνεύονται απαλλάσσονται της υποχρέωσης καταβολής φόρου, τελών χαρτοσήμου και φόρων υπέρ τρίτων, ως προς τη συγχώνευση. Οι απαλλαγές και τα κίνητρα συγχωνεύσεων που περιλαμβάνονται στο νόμο  2169/1993, όπως τροποποιήθηκε και ισχύει με το νόμο 2538/1997 (ΦΕΚ 242Α/1997) εξακολουθούν να ισχύουν.
  Το άρθρο παρέχει τη δυνατότητα μετατροπής μιας δευτεροβάθμιας ή τριτοβάθμιας συνεταιριστικής οργάνωσης σε Ανώνυμη Εταιρεία (Α.Ε.), ή Εταιρεία Περιορισμένης Ευθύνης, (Ε.Π.Ε.). ΄Οπως και στην περίπτωση της συγχώνευσης, για τη μετατροπή απαιτείται απόφαση της Γενικής Συνέλευσης, που λαμβάνεται με την απαρτία και πλειοψηφία που ορίζονται στα άρθρα 11 και 12 αντίστοιχα. 
  Κατά τα λοιπά, για τη μετατροπή εφαρμόζονται ανάλογα, οι διατάξεις των κ.ν. 2190/1920 και 3190/1955.  Στις προερχόμενες από τη μετατροπή Α.Ε. ή Ε.Π.Ε., μπορούν να εισέλθουν και νέοι μέτοχοι ή εταίροι.
΄Αρθρο 22 

Πτώχευση - Διαδικασία 

  Το άρθρο αυτό αναφέρεται στις συνθήκες υπό τις οποίες μία συνεταιριστική οργάνωση κηρύσσεται σε πτώχευση και τη διαδικασία που ακολουθείται. Σε πτώχευση κηρύσσεται μία συνεταιριστική οργάνωση αν παύσει τις πληρωμές των χρεών της και εφόσον ζητηθεί από οποιονδήποτε πιστωτή, που έχει έννομο συμφέρον, ή από το Διοικητικό Συμβούλιο της ή από τους εκκαθαριστές και αποφασίσει το Πολυμελές Πρωτοδικείο της έδρας της.  Στο ίδιο άρθρο προβλέπονται και ενέργειες αποφυγής της πτώχευσης, με επιβολή έκτακτης εισφοράς στα μέλη.
΄Αρθρο 23 

Διάλυση 

  Οι διατάξεις του άρθρου αυτού είναι σαφείς και πλήρως κατανοητές. 

΄Αρθρο 24 

Εκκαθάριση 

  Ομοίως καθώς και στο προηγούμενο άρθρο. 

΄Αρθρο 25 

Ενέργειες εκκαθαριστών 

  Οι διατάξεις του άρθρου αυτού αναφέρονται στις ενέργειες των εκκαθαριστών και είναι σαφείς.
ΚΕΦΑΛΑΙΟ Θ΄
 

ΕΝΩΣΕΙΣ ΑΓΡΟΤΙΚΩΝ ΣΥΝΕΤΑΙΡΙΣΜΩΝ, ΚΕΝΤΡΙΚΕΣ
ΣΥΝΕΤΑΙΡΙΣΤΙΚΕΣ ΕΝΩΣΕΙΣ, ΚΟΙΝΟΠΡΑΞΙΕΣ ΑΓΡΟΤΙΚΩΝ
ΣΥΝΕΤΑΙΡΙΣΤΙΚΩΝ ΟΡΓΑΝΩΣΕΩΝ, ΣΥΝΕΤΑΙΡΙΣΤΙΚΕΣ ΕΤΑΙΡΕΙΕΣ,
ΠΑΝΕΛΛΗΝΙΑ ΣΥΝΟΜΟΣΠΟΝΔΙΑ. 

΄Αρθρο 26 

Ενώσεις Αγροτικών Συνεταιρισμών (Ε.Α.Σ.) 

  Δύο τουλάχιστον πρωτοβάθμιοι αγροτικοί συνεταιρισμοί μπορούν να συνιστούν μεταξύ τους Ένωση, με αντικείμενο την ενίσχυση, τη διεύρυνση και τον συντονισμό των δραστηριοτήτων τους. 

  Η απαρτία και πλειοψηφία, για την λήψη απόφασης από πρωτοβάθμιες Α.Σ.Ο. για την σύσταση Ε.Α.Σ., είναι η προβλεπόμενη στο καταστατικό του κάθε πρωτοβάθμιου συν/σμού.
  Οι Ενώσεις Αγροτικών Συνεταιρισμών, μπορούν να αναλαμβάνουν και δραστηριότητες από αυτές που προβλέπονται για τα μέλη τους, είτε για λογαριασμό τους, είτε για λογαριασμό των μελών τους.
  Είναι προφανές ότι με τη διάταξη αυτή, για τις δραστηριότητες των Ενώσεων, δεν επιδιώκεται η επικάλυψη αλλά η επικουρικότητα, δηλαδή η ανάληψη δραστηριοτήτων από το επίπεδο εκείνο το οποίο προσφέρεται περισσότερο για τη συγκεκριμένη δραστηριότητα. Αυτό αποτελεί μέριμνα των ίδιων των πρωτοβάθμιων και δευτεροβάθμιων συνεταιριστικών οργανώσεων, διότι διαφορετικά μπορεί να ανταγωνίζεται ο πρωτοβάθμιος συνεταιρισμός την Ένωση στην οποία μετέχει ως μέλος.  Σε μια τέτοια περίπτωση θα υπήρχε σύγκρουση με την πρώτη συνεταιριστική αρχή, στην οποία ορίζεται ότι «μέλη μπορούν να γίνουν πρόσωπα (φυσικά ή νομικά), που μπορούν να χρησιμοποιήσουν τις υπηρεσίες της συνεταιριστικής οργάνωσης» και συνεπώς όχι ανταγωνιστές της.
  Για τη σύσταση Ένωσης Αγροτικών Συνεταιρισμών απαιτείται η απόφαση των Γενικών Συνελεύσεων των αγροτικών συνεταιρισμών που επιθυμούν τη σύσταση της Ένωσης και η σύνταξη, η υπογραφή και η έγκριση του καταστατικού, από το Μονομελές Πρωτοδικείο της έδρας της.
  Η περιφέρεια της Ε.Α.Σ. ορίζεται επίσης από το καταστατικό της. 

΄Αρθρο 27 

Γενικές Συνελεύσεις 

  Το άρθρο καθορίζει τους βασικούς κανόνες λειτουργίας της Γενικής Συνέλευσης της ΄Ενωσης. Η Γενική Συνέλευση απαρτίζεται από τους αντιπροσώπους των συνεταιρισμών - μελών. Ο αντιπρόσωπος του συνεταιρισμού ασκεί στη Γενική Συνέλευση της ένωσης όλα τα δικαιώματα του συνεταιρισμού, ενεργώντας στο πλαίσιο των αποφάσεων της Γενικής Συνέλευσης και του Διοικητικού Συμβουλίου του συνεταιρισμού του.
  Στην ένωση κάθε μέλος διαθέτει μία τουλάχιστον υποχρεωτική μερίδα και μία ψήφο. Το καταστατικό ορίζει τους όρους και τις προϋποθέσεις για την απόκτηση από τα μέλη πρόσθετων υποχρεωτικών μερίδων ανάλογα με το ύψος των συναλλαγών κάθε συνεταιρισμού με την Ένωση, για καθορισμένη περίοδο συναλλαγών. Ορίζει επίσης τις αντιστοιχούσες στις μερίδες ψήφους, οι οποίες δεν μπορεί να υπερβούν τις πέντε (5). 

΄Αρθρο 28 

Διοικητικό Συμβούλιο ΄Ενωσης Αγροτικών Συνεταιρισμών 

  Το Διοικητικό Συμβούλιο εκλέγεται από τη Γενική Συνέλευση των αντιπροσώπων της Ε.Α.Σ., με το σύστημα και τη διαδικασία του άρθρου 15 του νόμου.
  Ο αριθμός των μελών του Διοικητικού Συμβουλίου ορίζεται από το καταστατικό και δεν μπορεί να είναι μικρότερος των τριών (3).
  Τα άρθρα 14 και 15 του νόμου εφαρμόζονται ανάλογα.
΄Αρθρο 29 

Κεντρικές Συνεταιριστικές Ενώσεις (ΚΕ.Σ.Ε.) 

  Το άρθρο αναφέρεται στις Κεντρικές Συνεταιριστικές Ενώσεις (ΚΕ.Σ.Ε.), οι οποίες συνιστώνται από Ενώσεις Αγροτικών Συνεταιρισμών, για δραστηριότητες σε ευρεία κλίμακα, σε ορισμένο κλάδο αγροτικής παραγωγής, ή σε ορισμένο προϊόν ή σε ομοειδή προϊόντα, ή σε υπηρεσίες. Οι κανόνες που ισχύουν για τις Ενώσεις ισχύουν και για τις Κεντρικές Συνεταιριστικές Ενώσεις. Το καταστατικό των ΚΕ.Σ.Ε. μπορεί να προβλέπει τη συμμετοχή σ΄αυτές και πρωτοβάθμιων συνεταιρισμών, οι οποίοι δεν μετέχουν σε Ένωση Αγροτικών Συνεταιρισμών.
΄Αρθρο 30 

Κοινοπραξίες Αγροτικών Συνεταιριστικών Οργανώσεων 
(Κ.Α.Σ.Ο.) 

  Δύο ή περισσότερες Αγροτικές Συνεταιριστικές Οργανώσεις οποιουδήποτε βαθμού, μπορούν να συνιστούν Κοινοπραξία Αγροτικών Συνεταιριστικών Οργανώσεων (Κ.Α.Σ.Ο.) για την καλύτερη εξυπηρέτηση των σκοπών τους. Οι Κ.Α.Σ.Ο. λογίζονται για την οργάνωση και λειτουργία τους ως δευτεροβάθμιες Αγροτικές Συνεταιριστικές Οργανώσεις και ισχύουν γι΄αυτές οι ίδιες διατάξεις, που ισχύουν για τις δευτεροβάθμιες Α.Σ.Ο.. 

΄Αρθρο 31 

Ανάλογη εφαρμογή διατάξεων 

  Για τις Ε.Α.Σ., ΚΕ.Σ.Ε. και Κ.Α.Σ.Ο. εφαρμόζονται οι διατάξεις του νόμου που θεσπίζουν οικονομικές ενισχύσεις, φορολογικές απαλλαγές και κίνητρα, ή αφορούν και ρυθμίζουν θέματα των πρωτοβάθμιων αγροτικών συνεταιρισμών, εφόσον δεν προβλέπεται ρητή εξαίρεση, ή απόκλιση από τις διατάξεις αυτές. 

΄Αρθρο 32 

Συνεταιριστικές Εταιρίες (Σ.Ε.) 

  Με το άρθρο αυτό προβλέπεται ότι οι Αγροτικές Συνεταιριστικές Οργανώσεις κάθε βαθμού, οι Κοινοπραξίες τους και οι Συνεταιριστικές Εταιρείες, μπορούν να συνιστούν μεταξύ τους και με τρίτα φυσικά ή νομικά πρόσωπα, Ανώνυμες Εταιρείες ή Εταιρείες Περιορισμένης Ευθύνης. Οι εταιρείες αυτές θεωρούνται Συνεταιριστικές Εταιρείες όταν η πλειοψηφία των μετοχών τους, ή των εταιρικών μεριδίων τους, ανήκει σε Αγροτικές Συνεταιριστικές Οργανώσεις, ή σε Συνεταιριστικές Εταιρείες τους. Οι μετοχές Ανωνύμων Συνεταιριστικών Εταιρειών είναι πάντοτε ονομαστικές και σε περίπτωση μεταβίβασης μετοχών ή μεριδίων, δικαίωμα προτίμησης έχουν οι συμμετέχουσες οργανώσεις συνεταιριστικού χαρακτήρα.
  Επίσης παρέχεται η δυνατότητα συγχώνευσης δευτεροβάθμιων και τριτοβάθμιων Αγροτικών Συνεταιριστικών Οργανώσεων και Κοινοπραξιών με Συνεταιριστικές Εταιρείες.
Τα προβλεπόμενα κίνητρα συγχώνευσης, ισχύουν και στις περιπτώσεις αυτές. 

΄Αρθρο 33 

Πανελλήνια Συνομοσπονδία Ενώσεων ΑγροτικώνΣυνεταιρισμών
(ΠΑΣΕΓΕΣ) 

  Το άρθρο 33 αναφέρεται στην Πανελλήνια Συνομοσπονδία Ενώσεων Αγροτικών Συνεταιρισμών (ΠΑΣΕΓΕΣ), η οποία αποτελεί ιδεολογική και συντονιστική οργάνωση των Αγροτικών Συνεταιριστικών Οργανώσεων. Μέλη της είναι οι Ενώσεις Αγροτικών Συνεταιρισμών αλλά το καταστατικό της μπορεί να προβλέπει ότι μέλη της μπορούν να γίνουν Κεντρικές Ενώσεις, Κοινοπραξίες, Συνεταιριστικές Εταιρείες και άλλες κοινές επιχειρήσεις με άλλους φορείς. Η ΠΑΣΕΓΕΣ έχει περιφέρεια ολόκληρη την Ελληνική Επικράτεια, εκπροσωπεί τα μέλη της στο εσωτερικό και στο εξωτερικό, μεριμνά για την τήρηση των συνεταιριστικών αρχών και την ανάπτυξη της συνεταιριστικής ιδέας, έχει γνωμοδοτικό ρόλο για θέματα πολιτικής που αφορούν στα μέλη της και αναλαμβάνει άλλες, μη εμπορικές δραστηριότητες, που εξυπηρετούν τα μέλη της.
ΚΕΦΑΛΑΙΟ Ι΄
 

ΠΟΙΝΙΚΕΣ ΔΙΑΤΑΞΕΙΣ 

΄Αρθρο 34 

  Οι ποινικές διατάξεις που διαλαμβάνονται στο άρθρο και αναφέρονται σε αθέμιτες ενέργειες του Διοικητικού Συμβουλίου και των υπαλλήλων των Αγροτικών Συνεταιριστικών Οργανώσεων, των Ελεγκτών, όσων παρεμποδίζουν την ομαλή λειτουργία του Διοικητικού Συμβουλίου ή της Γενικής Συνέλευσης, όσων ενεργούν πράξεις διοίκησης, διαχείρισης ή ελέγχου μετά τη λήξη της θητείας τους, όσων συντελούν στη νόθευση των αποτελεσμάτων εκλογών, καθώς και όσων χρησιμοποιούν καταχρηστικά τις αρμοδιότητες που τους έχουν ανατεθεί, ή παρέλειψαν τη σύνταξη και δημοσίευση του ισολογισμού.
ΚΕΦΑΛΑΙΟ ΙΑ΄
 

ΣΧΕΣΕΙΣ ΑΓΡΟΤΙΚΩΝ ΣΥΝΕΤΑΙΡΙΣΤΙΚΩΝ ΟΡΓΑΝΩΣΕΩΝ,
ΣΥΝΕΤΑΙΡΙΣΤΙΚΩΝ ΕΤΑΙΡΕΙΩΝ  ΚΡΑΤΟΥΣ 

Α) ΄Αρθρο 35 

Οικονομικές ενισχύσεις - Φορολογικές απαλλαγές 

Β) ΄Αρθρο 36 

Κίνητρα 

  Τα άρθρα αυτά αναφέρονται σε οικονομικές ενισχύσεις, φορολογικές απαλλαγές και κίνητρα για τις Αγροτικές Συνεταιριστικές Οργανώσεις. Μεταξύ των οικονομικών ενισχύσεων περιλαμβάνεται και η πίστωση από τον προϋπολογισμό του Υπουργείου Γεωργίας προς την ΠΑΣΕΓΕΣ για δαπάνες συνεταιριστικής εκπαίδευσης, μετεκπαίδευσης και επιμόρφωσης αιρετών στελεχών και υπαλλήλων των Αγροτικών Συνεταιριστικών Οργανώσεων.
  Οι λεπτομέρειες για τα κίνητρα θα καθορισθούν με Π.Δ. που θα εκδοθούν από τα Υπουργεία Εθνικής Οικονομίας, Οικονομικών και Γεωργίας.
ΚΕΦΑΛΑΙΟ ΙΒ΄
 

ΕΙΔΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ 

΄Αρθρο 37 

Μητρώο - Φάκελοι Αγροτικών Συνεταιρισμών 

  Με το άρθρο 37 ορίζεται ότι το Ειρηνοδικείο τηρεί βιβλίο Μητρώου Αγροτικών Συνεταιρισμών, στο οποίο έχει πρόσβαση κάθε ενδιαφερόμενος.
΄Αρθρο 38 

Προσωπικό Αγροτικών Συνεταιριστικών Οργανώσεων 

  Το άρθρο αυτό αναφέρεται στο καθεστώς του προσωπικού των αγροτικών συνεταιριστικών οργανώσεων, το οποίο δεν διαφοροποιείται από τα διαλαμβανόμενα στον προϊσχύσαντα νόμο, 2169/93. 

΄Αρθρο 39 

Ισχύς των άρθρων 31, 44 και 47 του ν. 2169/1993 

  Οι διατάξεις των άρθρων 31, 44 και 47 του ν. 2169/1993 (ΦΕΚ 149 Α), όπως ισχύει σήμερα, εξακολουθούν να ισχύουν. ΄Οπου, στους αναφερόμενους στα άρθρα αυτά ειδικούς νόμους, γίνεται παραπομπή στην ισχύουσα νομοθεσία, εφαρμόζεται ο παρών νόμος. 

΄Αρθρο 40 

Μεταβατικές διατάξεις 

  Το άρθρο περιλαμβάνει μεταβατικές διατάξεις. Με την παράγραφο 1, παρέχεται χρονικό περιθώριο δύο ετών για την προσαρμογή των καταστατικών. Με αποφάσεις του Υπουργού Γεωργίας μπορεί το χρονικό αυτό περιθώριο να παραταθεί αλλά μόνο για ένα έτος ακόμη. Αν η προθεσμία που παρέχεται παρέλθει άπρακτη, οι Αγροτικές Συνεταιριστικές Οργανώσεις κάθε βαθμού και οι Κοινοπραξίες τους διαλύονται με απόφαση του αρμοδίου δικαστηρίου, μετά από αίτηση οποιουδήποτε έχει έννομο συμφέρον, ή της Εποπτεύουσας Αρχής. 
  Οι αγροτικοί συνεταιρισμοί που κατά την έναρξη ισχύος του νόμου έχουν λιγότερα από τον προβλεπόμενο στο νόμο αυτόν μέλη, συνεχίζουν τη λειτουργία τους (παρ. 3).
  Η παράγραφος 4 ορίζει ότι από την έναρξη ισχύος του νόμου θα εκλέγονται τα προβλεπόμενα από αυτόν όργανα διοίκησης με το σύστημα αρχαιρεσιών που προβλέπεται από το άρθρο 15 και ότι θα υπερισχύουν οι διατάξεις του, έναντι των διατάξεων του καταστατικού και κατά την περίοδο μέχρι την προσαρμογή του καταστατικού.
  Ο αριθμός των σταυρών προτίμησης δεν μπορεί να υπερβαίνει το μισό (1/2) του όλου αριθμού των μελών του εκλεγόμενου οργάνου ή των αντιπροσώπων.
  Η θητεία των μελών των υφισταμένων κατά τη δημοσίευση του νόμου αυτού Διοικητικών και Εποπτικών Συμβουλίων των Αγροτικών Συνεταιριστικών Οργανώσεων κάθε βαθμίδας, των κοινοπραξιών αυτών και της ΠΑΣΕΓΕΣ, καθώς και των αντιπροσώπων, λήγει την 31η Δεκεμβρίου 2000. Με απόφαση του Υπουργού Γεωργίας, που δημοσιεύεται στην Εφημερίδα της Κυβερνήσεως, η προθεσμία αυτή μπορεί να παραταθεί μέχρι έξη (6) ακόμη μήνες.
  Διευκρινίζεται ότι με το νέο νόμο 2810/2000 δεν προβλέπεται στις Α.Σ.Ο. η ύπαρξη Εποπτικού Συμβουλίου και για το λόγο τούτο δεν θα εκλεγεί στις προσεχείς αρχαιρεσίες των Α.Σ.Ο., τέτοιο όργανο. 
 

΄Αρθρο 41 

Καταργούμενες διατάξεις 

  Με το άρθρο 41 καταργείται κάθε διάταξη που αντίκειται στις διατάξεις του νόμου, ή που αναφέρεται και διέπει θέματα που ρυθμίζονται ειδικά από αυτόν. 
 

΄Αρθρο 42 

΄Εναρξη ισχύος 

  Το ακροτελευταίο άρθρο 42 ορίζει ότι η ισχύς των διατάξεων του νόμου αρχίζει από τη δημοσίευσή του στην Εφημερίδα της Κυβερνήσεως, εκτός αν ορίζεται διαφορετικά στις επιμέρους διατάξεις του.
  Η δημοσίευση του νόμου έγινε στο ΦΕΚ 61Α της 9.3.2000, οπότε από την ημερομηνία αυτή αρχίζει η ισχύς του. 

                                                                                                                                   Ο  ΥΦΥΠΟΥΡΓΟΣ 

                                                     ΕΥΑΓΓ.  ΑΡΓΥΡΗΣ     
 
 
 
 
 
 

  

ΠΙΝΑΚΑΣ  ΔΙΑΝΟΜΗΣ 

Ι.  ΑΠΟΔΕΚΤΗΣ  ΓΙΑ  ΚΟΙΝΟΠΟΙΗΣΗ 

1. Περιφερειακές Δ/νσεις Γεωργικής Ανάπτυξης 

 

1. Νομ/κές Αυτ/σεις, Δ/νσεις Αγρ. Ανάπτυξης / Γεωργίας          
ΕΔΡΕΣ ΤΟΥΣ. 

1. ΠΑΣΕΓΕΣ 

Κηφισίας 16
115-26 ΑΘΗΝΑ 

1. α)  Ενώσεις Αγροτικών Συν/σμών 

β)  Κεντρικές Ενώσεις
γ)  Κοινοπραξίες
δ)  Συν/κές Εταιρείες
ΕΔΡΕΣ ΤΟΥΣ. 

1. Α.Τ.Ε. 

α)  Γραφείο  κ. Διοικητού
β)       >>       κ.κ. Υποδιοικητών
            (Δύο Αντίγραφα).
Πανεπιστημίου 23
105-64 ΑΘΗΝΑ 

1. ΓΕΣΑΣΕ 

Κηφισίας 16
115-26 ΑΘΗΝΑ 

1. ΣΥΔΑΣΕ 

Αγ. Κων/νου 2
104-31 ΑΘΗΝΑ 

ΙΙ.  ΕΣΩΤΕΡΙΚΗ ΔΙΑΝΟΜΗ 

1. Γραφείο  κ. Υπουργού Γεωργίας 

 

1. Γραφείο Υφ/ργού Γεωργίας  κ. Ε. Αργύρη 

 

1. Γραφείο Υφ/ργού Γεωργίας  κ.  Χατζημιχάλη 

 

1. Γραφείο Γεν. Γραμματέα  κ. Λ. Λαμπρόπουλου 

 

1. Γραφείο Γεν. Γραμματέα  κ. Ε. Τσεκούρα 

 

1. Γραφείο Γεν. Γραμματέα  κ. Δ. Τζουβάνου 
2. Γραφεία  κ.κ.  Γενικών Διευθυντών 

 

                        ΣΤΟ  ΥΠΟΥΡΓΕΙΟ 

